Bouzer (personaj)
Bouzer (yaponca: クッパ, Hepbörn: Kuppa?, azərb. Kupa‎) və ya Kral Kupa (ing. King Koopa) — "Nintendo" şirkətinin "Mario" franşizasında personaj və franşizanın əsas antaqonisti. Yaponiyada personaja Daymao (大魔王, Daimaō?, azərb. Böyük şeytan kral‎) titulu verilmişdir. ABŞ-da personaja ilk vaxtlarda "Kupalar kralı Bouzer" (Bowser, King of the Koopas) və "Sehrbaz kral" (The Sorcerer King) deyə xitab edilirdi. Bouzer tısbağayabənzər Kupa irqinin öndəridir və 1985-ci ildə satışa çıxarılmış "Super Mario Bros." videooyunundan bəri Marionun əzəli düşməni olmuşdur. Onun əsas hədəfləri Şahzadə Piçi qaçırmaq, Marionu məğlub etmək və Göbələk krallığını fəth etməkdir. O, debütündən bəri "Mario" franşizasının hər bir videooyununda görünür və adətən əsas antaqonist rolunu canlandırır. Bouzer Kenni Ceyms tərəfindən səsləndirilir. Animasiya və videooyunlara əlavə olaraq, o, 1993-cü ildə ekranlaşdırılmış "Super Mario qardaşları" filmində də olmuşdur. Burada o, Dennis Hopper tərəfindən canlandırılmışdır.